Gregorius episcopus, seruus seruorum Dej, venerabilibus fratribus Strenginensi et Reualiensi episcopis ac dilecto filio abbatj monasterij in Padhes, Reualiensis dyocesis, salutem et apostolicam benediccionem. Militantj ecclesie, licet immeriti, disponente Domino presidentes, circa curam ecclesiarum et monasteriorum omnium solercia reddimur indefessa soliciti, vt iuxta debitum pastoralis officij eorum occurramus dispendiis, et profectibus, diuina cooperante clemencia, salubriter intendamus. Sane dilectorum filiorum prepositi et capituli ecclesie Aboensis conquestione percepimus, quod nonnullj archiepiscopi, episcopi, aliique ecclesiarum prelatj et clerici ac ecclesiastice persone, tam religiose quam seculares, necnon duces, marchiones, comites, barones, nobiles, milites et laici, communia ciuitatum, vniuersitates opidorum, castrorum, terrarum, villarum et aliorum locorum, et alie singulares persone ciuitatum et dyocesium et aliarum parcium diuersarum, occuparunt et occupari fecerunt castra, villas et alia loca, terras, domos, possessiones, iura et iurisdicciones, necnon frvctus, redditus et prouentus eiusdem ecclesie, et nonnulla alia bona, mobilia et immobilia, spiritualia et temporalia, ad prepositum et capitulum predictos spectancia, et ea detinent indebite occupata, seu [e]a detinentibus prestant auxilium,¹ consilium uel fauorem; nonnullj eciam ciuitatum ac diocesium et parcium predictarum, qui nomen Dominj in vacuum recipere non formident, eisdem preposito et capitulo super predictis castris, villis et locis aliis, terris, domibus, possessionibus, iuribus et iurisdiccionibus, frvctibus, censibus, redditibus et prouentibus eorundem et quibuscunque aliis bonis, mobilibus et immobilibus, spiritualibus et temporalibus, et aliis rebus ad eosdem prepositum et capitulum spectantibus, multiplices² molestias ac iniurias inferunt et jacturas; quare dicti prepositus et capitulum nobis humiliter supplicarunt, vt, cum eisdem valde reddatur difficile pro singulis querelis ad apostolicam sedem habere recursum, prouidere ipsis super hoc paterna diligencia curaremus. Nos igitur aduersus occupatores, detentores, presumptores, molestatores et iniuriatores huiusmodi illo volentes eisdem preposito et capitulo remedio subuenire, per quod ipsorum compescatur temeritas ac aliis aditus committendj similia precludatur, discrecionj vestre per apostolica scripta mandamus, quatenus vos duo aut vnus vestrvm, per vos uel alium sev alios, eciam si sint extra loca in quibus deputati estis conseruatores et iudices, prefatis preposito et capitulo efficac(ion)is defensionis presidio assistentes non permittatis, eosdem super hiis et quibuslibet aliis bonis et iuribus ad eosdem prepositum et capitulum spectantibus ab eisdem uel quibusuis aliis indebite molestarj, uel eis grauamina sev dampna uel iniurias irrogari, facturj dictis preposito et capitulo, cum ab eis uel procuratoribus suis uel eorum aliquo fueritis requisiti, de predictis et aliis personis quibuslibet, super restitucione huiusmodi castrorum, villarum, terrarum et aliorum locorum, iurium et iurisdiccionum ac bonorum mobilium et immobilium, reddituum et prouentuum et aliorum quorumcunque bonorum, necnon de quibuslibet molestiis, iniuriis atque dampnis, presentibus et futuris, in illis videlicet, que iudicialem requirunt indaginem, summarie et de plano, sine strepitu et figura iudicij, jn aliis vero prout qualitas exigerit, iusticie complementum, occupatores sev detentores, molestatores sev presumptores et iniuriatores huiusmodi, necnon contradictores quoslibet et rebelles, cuiuscunque dignitatis, status, gradus, ordinis uel condicionis extiterint, quandocunque et quocienscunque expedierit, auctoritate nostra per censuram ecclesiasticam, appellacione postposita, compescendo, jnuocato ad hoc, si opus fuerit, auxilio brachij secularis, non obstantibus tam felicis recordacionis Bonifacij pape viij, predecessoris nostri, in quibus cauetur, ne aliquis extra suam ciuitatem et dyocesim, nisi in certis exceptis casibus, et in illis vltra vnam dietam a fine sue dyocesis, ad iudicium euocetur, seu non iudices et conseruatores, a sede deputati predicta, extra ciuitatem et dyocesin, in quibus deputati fuerint, contra quoscunque procedere, siue alii uel aliis vices suas committere, vel aliquos³ vltra vnam dietam a fine dyocesis eorundem trahere presumant, dummodo vltra duas dietas aliquis auctoritate presencium non trahatur, seu quod de aliis quam de manifestis iniuriis et violenciis et aliis, que iudicialem indaginem exigunt, penis in eos, si secus egerint, et in id procurantes adiectis, conseruatores se nullatenus intromittant, quam aliis quibuscunque constitucionibus a predecessoribus nostris Romanis pontificibus tam de iudicibus delegatis et conseruatoribus, quam personis vltra certum numerum ad iudicium non vocandis, aut aliis editis, que nostre possent in hac parte iurisdiccioni aut potestatj eiusque libero exercicio quomodolibet obuiare, seu si aliquibus communiter uel diuisim a prefata sit sede indultum, quod excommvnicari, suspendi uel interdici, sev extra uel vltra certa loca ad iudicium euocari non possint, per litteras apostolicas non facientes plenam et expressam ac de verbo ad verbum de indulto huiusmodi et eorum personis, locis, ordinibus et nominibus propriis mencionem, et qualibet alia dicte sedis indulgencia generalj uel specialj, cuiuscunque tenoris existat, per quam, presentibus non expressam uel totaliter non insertam, nostre iurisdiccionis explicacio in hac parte valeat quomodolibet impediri, et de qua cuiusque toto⁴ tenore de verbo ad verbum habenda sit in nostris litteris mencio specialis. Ceterum volumus et apostolica auctoritate decernimus, quod quilibet vestrum prosequi valeat articulum eciam per alium inchoatum, quamuis idem inchoans nullo fuerit impedimento canonico prepeditus,⁵ quodque a dato presencium sit vobis et vnicuique vestrum in premissis omnibus [et eorum singulis, ceptis et non ceptis, presentibus et futuris, perpetuata potestas et iurisdiccio attributa, vt eo vigore, eaque firmitate possitis in premissis omnibus et singulis,]* ceptis et non ceptis, presentibus et futuris, ac pro predictis procedere, ac si predicta omnia et singula coram vobis cepta fuissent, et iurisdiccio nostra et cuiuslibet nostrum in predictis omnibus et singulis per citacionem uel modum alium perpetuata legitimum extitisset, constitucione predicta super conseruatoribus et alia qualibet in contrarium edita non obstante, presentibus post decennium minime valituris. Datum Rome apud sanctum Petrum v kalendas Aprilis, pontificatus nostri anno septimo.